OpenLLM-France/wikimedia huggingface dataset:
# Xoriguers de la UdG

Els Xoriguers de la UdG són una colla castellera universitària de la Universitat de Girona, reconeguda per la Coordinadora des de 2012.
La colla va ser fundada el 1998 per un grup d'estudiants. Està formada íntegrament per membres de la comunitat universitària a Girona: estudiants, professorat i membres del personal d'administració i serveis.
Fins avui dia, les màximes fites assolides han sigut el 3 de 7 descarregat durant la temporada 2006-2007, el primer 4 de 7 descarregat a la temporada 2010-2011, el 2 de 7 amb folre descarregat el 16 de maig de 2013 en el transcurs de la Diada Xoriguera, el pilar de sis amb folre descarregat l'any 2014 i el primer 4 de 7 amb el pilar descarregat el 14 de maig del 2015, assolint la millor diada de la història de la colla i tres castells de set en una mateixa actuació per primera vegada (3de7, 4de7a, 4de7 i Pde6f). El color de la camisa és el blau elèctric.

## Referències

* ↑ «La plaça Independència s'omple pels 15 anys dels Xoriguers». Diari de Girona, 22-03-2013. [Consulta: 2 març 2014].
* ↑ «Associacions vinculades a la UdG: Xoriguers de la UdG». Universitat de Girona. [Consulta: 3 maig 2016].
* ↑ «Els Xoriguers són la cinquena colla universitària que entra a la Coordinadora». Coordinadora de Colles Castelleres de Catalunya, 19-07-2012. [Consulta: 2 març 2014].
* ↑ «Pàgina amb totes les colles reconegudes per la Coordinadora». Coordinadora de Colles Castelleres de Catalunya. [Consulta: 2 març 2014].
* ↑ «Festa d'aniversari a Girona dels castellers de la UdG». El Punt, 22-03-2013. [Consulta: 2 març 2014].
* ↑ «Els Xoriguers són la cinquena colla universitària que entra a la Coordinadora». Coordinadora de Colles Castelleres de Catalunya, 19-07-2012. [Consulta: 6 octubre 2014].

## Enllaços externs

             A Wikimedia Commons hi ha contingut multimèdia relatiu a: Xoriguers de la UdG
* Associacions vinculades a la UdG: Xoriguers de la UdG (Universitat de Girona)
Colles castelleres universitàries actuals (llista) :
Colles de vuit :
Colles de set :
Colles de sis :
Notes: Que han carregat (en cursiva) o descarregat almenys un castell de la gamma. Les estructures de 3 i de 4 es consideren de gamma bàsica, i la resta, de gamma alta. :
# `Abdu'l-Bahà

`Abdu'l-Bahà (persa: عبدالبهاء; àrab: عبد البهاء, ʿAbd al-Bahāʾ) (Teheran, 23 de maig de 1844-Haifa 28 de novembre de 1921), nascut `Abbàs Effendí (persa: عباس أفندي) fou fill del fundador de la Fe Bahà'í, Bahà'u'llàh, i el seu successor al capdavant de la seva comunitat.
Va acompanyar al seu pare a l'exili i a la seva mort (1892) fou reconegut com a cap d'acord amb la voluntat del pare, però s'hi va oposar el seu germà consanguini Mírzá Muhammad `Alí que va formar una branca rival i va comprometre al seu germà que fou empresonat pels otomans fins al 1908. Llavors va començar a visitar països: Egipte (1910), Europa amb França i Gran Bretanya (1911) i Estats Units (1912) retornant a Gran Bretanya el setembre de 1912 i va seguir a França, Alemanya, Àustria i Hongria. A final de 1913 va anar a Palestina on va romandre fins a la seva mort.
Va escriure nombroses obres. Va morir a Haifa el 28 de novembre de 1921.

## Notes

* ↑ Tot i que la transcripció simplificada en català del nom àrab seria Abd-al-Bahà, en el cas dels bahà'ís cal respectar el seu sistema de transcripció, amb l'única transformació de canviar l'accent tancat sobre la a, que indica una a llarga, per un accent obert, propi del català.

## Referències

* Biografia a Encyclopaedia Iranica
# Lluís Maria de Llauder i de Dalmases

Lluís Maria de Llauder i de Dalmases (castellà: Luis María de Llauder) (Madrid, 8 de maig de 1837 - Barcelona, 10 de juny de 1902) fou un periodista i polític català, besnebot de Manuel de Llauder i de Camín, diputat a les Corts Espanyoles durant la restauració borbònica.

## Biografia

Fill de Ramon de Llauder i Freixes i de Maria Mercè de Dalmases i Bufalà, va néixer a Madrid, però de ben petit s'establí amb la seva família a Barcelona (vegeu Casa Llauder) i després a Mataró (vegeu Torre Llauder).
El 1858 es va llicenciar en dret civil a la Universitat de Barcelona, però decidí dedicar-se al periodisme. Durant el sexenni democràtic, col·laborà als diaris El amigo del pueblo i El criterio católico, i des de 1870 dirigí les publicacions La Verdad Católica i La Convicción, des d'on defensà els drets monàrquics del carlisme, encara que s'oposava a la intervenció armada. Fou elegit diputat pel districte de Vic a les eleccions generals espanyoles de 1869 i pel de Berga a les de 1871. Després de l'escissió del Partit Integrista el 1888, fou nomenat cap dels carlins de Catalunya. A les eleccions generals espanyoles de 1891 fou elegit diputat per Comunió Tradicionalista pel districte de Berga.
Després de la Tercera Guerra Carlina continuà la seva tasca com a periodista i com a dirigent de l'Associació de Catòlics. Juntament amb Fèlix Sardà i Salvany fou un dels principals publicistes del catolicisme carlí del segle xix. El 1878, adquirí El Correo Catalán (nom adoptat per La Convicción), que dirigí fins a la seva mort, i el 1884 fundà la revista La Hormiga de Oro, que el 1885 esdevingué llibreria, i el 1887, impremta i editorial.
El 1898, el pretendent carlí Carles VII li concedí el títol de marquès de Valldeix. No va tenir fills i morí el 1902 d'una meningoencefalitis.

## Obres

* El desenlace de la Revolucion española: apuntes y consideraciones que es conveniente tener en cuenta para decidirse con acierto en las circunstancias escepcionales en que nos encontramos (1869)
* Una polémica instructiva (1892)
* La Europa judía (amb el pseudònim de Tanyeman, 1892)

## Referències

* 1 2 3 «Lluís Maria de Llauder i de Dalmases». Gran Enciclopèdia Catalana. Barcelona: Grup Enciclopèdia Catalana.
* ↑ Subiñà Coll, 1998, p. 95.
* ↑ «LLAUDER Y DALMASES, LUIS MARIA DE». Congreso de los Diputados, Data incorrecta.
* ↑ «LLAUDER Y DALMASES, LUIS MARIA DE». Congreso de los Diputados, Data incorrecta.
* ↑ «LLAUDER Y DALMASES, LUIS MARIA DE». Congreso de los Diputados, Data incorrecta.
* 1 2 Subiñà Coll, 1998, p. 93.
* ↑ Reixac i Puig, Ramon. Els orígens de la tradició política liberal catòlica a Catalunya. Mataró, segles XVIII i XIX. Mataró: Caixa Laietana, 2008, p. 673 (Premi Iluro 2007).

## Bibliografia

* Canal i Morell, Jordi. Banderas blancas, boinas rojas: una historia política del carlismo, 1876-1939. Marcial Pons Historia, 2006, p. 160-196. ISBN 978-8496467347.
* Subiñà Coll, Enric «La Torre Llauder. La masia i els seus propietaris». Sessió d'Estudis Mataronins, 15, 1998, pàg. 79-106.
# Umm Al Quwain Race

La Umm Al Quwain Race (anomenada també UAE International Emirates Post Tour) és una cursa ciclista professional per etapes que es disputa a l'emirat d'Umm al-Qaiwain (Emirats Àrabs Units). Ha format part de l'UCI Àsia Tour amb categoria 2.2.

## Palmarès

| Any | Vencedor | Segon | Tercer |
| 1996 | Khelil Haddad | Andrei Lopatin | Serguei Iàkovlev |
| 2004 | Jeremy Yates | Heath Blackgrove | Martin Velits |
| 2008 | Hossein Askari | Yousef Mirza Bani Hammad | Roman Broniš |

## Enllaços externs

* Palmarès a cqranking.com
* Palmarès a cyclebase.nl
# Batievaïta-(Y)

La batievaïta-(Y) és un mineral de la classe dels silicats, que pertany al grup de la rinkita. Rep el nom en honor del geòleg rus Iya Dmitrievna Batieva (1922-2007) per la seva notable contribució a la geologia i la petrologia de roques metamòrfiques i alcalines de la península de Kola.

## Característiques

La batievaïta-(Y) és un sorosilicat de fórmula química Y₂Ca₂Ti(Si₂O₇)₂(OH)₂(H₂O)₄. Presenta una combinació d'elements única. Va ser aprovada com a espècie vàlida per l'Associació Mineralògica Internacional l'any 2015. Cristal·litza en el sistema triclínic. Es tracta de l'anàleg d'itri i pobre en sodi de la hainita. És semblant a la fogoïta-(Y).
L'exemplar que va servir per a determinar l'espècie, el que es coneix com a material tipus, es troba conservat a les col·leccions del museu geològic i mineral·lògic de l'Institut del Centre de les Ciències de Kola, amb el número GIM 7389.

## Formació i jaciments

Va ser descoberta al massís de Sakharjok, situat a la península de Kola, dins l'óblast de Múrmansk, Rússia. Es tracta de l'únic indret de tot el planeta on ha estat descrita aquesta espècie mineral.

## Referències

* ↑ «Batievaite-(Y)» (en anglès). Mindat. [Consulta: 22 gener 2019].
# Habitatge al carrer d'en Ribes, 6 (Sant Joan Despí)

L'Habitatge al carrer d'en Ribes, 6 és una obra eclèctica de Sant Joan Despí (Baix Llobregat) inclosa a l'Inventari del Patrimoni Arquitectònic de Catalunya.

## Descripció

Casa de veïns de planta baixa i dos pisos: Els baixos gaudeixen de jardí individual al darrere. Les obertures de la planta baixa són en contrast estilístic, amb l'estil clàssic superior, però torna a trobar formes arrodonides en el frontó que remata la façana; forma que es dona també en el medalló buit, tot descarregant, visualment, la massissa façana.

## Història

El promotor de l'obra, Miquel i Duran, encarregà al mateix arquitecte, Juli M. Fossas, la reforma de la seva pròpia casa, Can Po Cardona (Camí del Mig i Disseminat núm.4). Petició de llicència municipal d'obres al 09-06-1925.

## Referències

* 1 2 «Habitatge al carrer d'en Ribas, 6». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 31 gener 2019].
# Wenlanzhangita-(Y)

La wenlanzhangita-(Y) és un mineral de la classe dels silicats.

## Característiques

La wenlanzhangita-(Y) és un tectosilicat de fórmula química Y₂V$^{3+}$₂V$^{4+}$₂(SiO₄)₂O₄(OH)₄. Va ser aprovada com a espècie vàlida per l'Associació Mineralògica Internacional l'any 2023, i publicada l'any següent. Cristal·litza en el sistema triclínic.
L'exemplar que va servir per a determinar l'espècie, el que es coneix com a material tipus, es troba conservat a la col·lecció mineralògica del Museu Geològic de la Xina, a Beijing (República Popular de la Xina), amb el número de catàleg: gmctm 2202.

## Formació i jaciments

Va ser descoberta a la mina Yushui, situada al comtat de Mei, a Meizhou (Guangdong, República Popular de la Xina), sent l'únic indret de tot el planeta on ha estat descrita aquesta espècie mineral.

## Referències

* ↑ «Wenlanzhangite-(Y)» (en anglès). Mindat. [Consulta: 19 maig 2023].
* ↑ Bosi, Ferdinando; Hatert, Frédéric; Pasero, Marco; Mills, Stuart J. «IMA Commission on New Minerals, Nomenclature and Classification (CNMNC) – Newsletter 72». European Journal of Mineralogy, 35, 2, 20-04-2023, pàg. 285–293. DOI: https://doi.org/10.5194/ejm-35-285-2023 [Consulta: 18 maig 2023].
* ↑ Liu, Peng; Li, Guowu; Sun, Ningyue; Yao, Wei; Yu, Hong; Tian, Yongfei; Yang, Wenqiang; Zhao, Fengshang; Cook, Nigel J. «Wenlanzhangite–(Y) from the Yushui deposit, South China: a potential proxy for tracing the redox state of ore formation». American Mineralogist, 15-03-2024. DOI: https://doi.org/10.2138/am-2023-9220 [Consulta: 7 maig 2024].
# Bento António Gonçalves

Bento António Gonçalves (Fiães do Rio, Montalegre (Portugal), 2 de març del 1902 - Tarrafal, Cap Verd, 11 de setembre del 1942) fou un polític portuguès, secretari general del Partit Comunista Portuguès (PCP) entre els anys 1929 i 1942. Va participar en la lluita antifeixista i en la reorganització del PCP respecte els principis de la III Internacional (Kominterm).

## Biografia

L'any 1915, després d'acabar els estudis d'educació primària, començà a treballar a Lisboa, com a torner. Quatre anys més tard, al 1919, fou reconegut com a torner oficial de l'Arsenal do Alfeite.
El 1924 fou enviat a Luanda, capital d'Angola (antiga colònia portuguesa), per a treballar a la companyia de ferrocarrils. Allà començà a actuar com a sindicalista, tractant d'organitzar la Unió de Treballadors de Luanda.
Retornà a Lisboa l'any 1926 i s'afilià al Sindicat de Treballadors de l'Armada. Viatjà a Moscou com a part de la delegació portuguesa convidada al dècim aniversari de la Revolució d'Octubre de 1917.
Després d'una intensa activitat com a sindicalista obrer, s'uní l'any 1928 al Partit Comunista Portuguès, partit del qual fou escollit secretari general un any després. Ocupà el càrrec de secretari general fins a la seva mort.
Va ser engarjolat el 1930 per la PIDE (policia de la dictadura feixista), i deportat primerament a Açores i després a Cap Verd. El 1933 va poder tornar a Portugal en la clandestinitat, podent així exercit com a Secretari General del PCP. El novembre d'aquell mateix any, viatjà a Madrid i va mantenir contactes amb el Partit Comunista d'Espanya (PCE) i amb la III Internacional.
El 1935 va participar en el VII Congrés de la III Internacional (Kominterm) a la Unió de Repúbliques Socialistes Soviètiques (URSS), però al tornar a Portugal va ser detingut per la PIDE, jutjat pel tribunal militar i posteriorment traslladat al camp de concentració de Tarrafal, a Cap Verd, on morí a causa d'una malaltia.

## Bibliografia

* Bento Gonçalves. Palavras necessárias: a vida proletária em Portugal de 1872 a 1927. Porto, ed. de Virgínia Moura, 2.ª ed. 1973
* Escritos (1927-1930). Recolha, introdução e notas de António Ventura. Lisboa, Seara Nova, 1976
* Inéditos e testemunhos. Introdução, recolha e bibliografia de Alberto Vilaça. Lisboa, Editorial Avante!, 2003. ISBN 978-972-550-293-8

## Enllaços externs

* Dossier Bento Gonçalves
# Big Lake (Texas)

Big Lake és una població dels Estats Units a l'estat de Texas. Segons el cens del 2000 tenia 2.885 habitants.

## Demografia

Segons el cens del 2000, Big Lake tenia 2.885 habitants, 932 habitatges, i 751 famílies. La densitat de població era de 898,3 habitants per km².
Dels 932 habitatges en un 48,9% hi vivien nens de menys de 18 anys, en un 69,4% hi vivien parelles casades, en un 7,9% dones solteres, i en un 19,4% no eren unitats familiars. En el 18% dels habitatges hi vivien persones soles el 7,8% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 3,05 i el nombre mitjà de persones que vivien en cada família era de 3,47.
Per edats la població es repartia de la següent manera: un 34,9% tenia menys de 18 anys, un 7,7% entre 18 i 24, un 28,3% entre 25 i 44, un 19% de 45 a 60 i un 10,2% 65 anys o més.
L'edat mediana era de 32 anys. Per cada 100 dones de 18 o més anys hi havia 97,5 homes.
La renda mediana per habitatge era de 33.478 $ i la renda mediana per família de 37.104 $. Els homes tenien una renda mediana de 31.056 $ mentre que les dones 17.656 $. La renda per capita de la població era de 12.829 $. Aproximadament el 8,8% de les famílies i l'11,3% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Big Lake». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 12 agost 2010].
* ↑ «Geographic Comparison Table- Big Lake». American Fact Finder. Oficina del Cens dels Estats Units, 12-01-2010. Arxivat de l'original el 2011-06-06. [Consulta: 12 agost 2010].
# Big Lake (Minnesota)

Big Lake és una població dels Estats Units a l'estat de Minnesota. Segons el cens del 2000 tenia 6.063 habitants.

## Demografia

Segons el cens del 2000, Big Lake tenia 6.063 habitants, 2.117 habitatges, i 1.570 famílies. La densitat de població era de 652,1 habitants per km².
Dels 2.117 habitatges en un 44,6% hi vivien nens de menys de 18 anys, en un 58,1% hi vivien parelles casades, en un 9,9% dones solteres, i en un 25,8% no eren unitats familiars. En el 17,4% dels habitatges hi vivien persones soles el 4,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,86 i el nombre mitjà de persones que vivien en cada família era de 3,23.
Per edats la població es repartia de la següent manera: un 32,5% tenia menys de 18 anys, un 9,8% entre 18 i 24, un 37,3% entre 25 i 44, un 14,8% de 45 a 60 i un 5,6% 65 anys o més.
L'edat mediana era de 29 anys. Per cada 100 dones de 18 o més anys hi havia 101,2 homes.
La renda mediana per habitatge era de 50.658 $ i la renda mediana per família de 54.038 $. Els homes tenien una renda mediana de 35.279 $ mentre que les dones 26.601 $. La renda per capita de la població era de 18.931 $. Entorn del 3,5% de les famílies i el 4,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Big Lake». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 7 agost 2010].
* ↑ «Geographic Comparison Table- Big Lake». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 7 agost 2010].
# Àgora Judicial

Àgora Judicial és una associació professional de jutgesses i de jutges, de caràcter progressista, creada el 2017 a Barcelona.
Està composta per diferents magistrats que exerceixen a Catalunya, i que en molts casos provenen de l'associació d'àmbit estatal Jutges per a la Democràcia, i és la cinquena associació professional de magistrats de l'estat espanyol, a més de l'esmentada Jutges per a la Democràcia, la majoritària i de caràcter conservador Associació Professional de la Magistratura, l'Associació Francisco de Vitoria i el Fòrum Judicial Independent.
És una entitat de caràcter assembleari. La gestió ordinària de l'associació correspon a la Comissió executiva, formada per cinc persones elegides per l'Assemblea general, i la durada del mandat de la Comissió executiva és de dos anys.
Ha estat molt present en els mitjans de comunicació arran del judici al procés independentista català.

## Referències

* ↑ «Magistrados críticos con la judicialización del 'procés' fundan la asociación Ágora Judicial» (en castellà). [Consulta: 27 abril 2019].
* ↑ «C.G.P.J - En Portada». [Consulta: 27 abril 2019].
* ↑ «La asociación Ágora Judicial denuncia que el Estado asuma la defensa de Llarena». [Consulta: 27 abril 2019].
* ↑ «Ágora Judicial defiende el derecho a la crítica pública de las resoluciones», 16-02-2018. [Consulta: 27 abril 2019].
* ↑ Ràdio, Catalunya. «Àgora Judicial critica que el president del Suprem i del CGPJ elogiés la feina de Ramírez Sunyer». [Consulta: 27 abril 2019].

## Enllaços externs

* Àgora Judicial - lloc web oficial
# Iúlia Arustamova

Iúlia Arustamova (en rus Юлия Арустамова) (Moscou, 23 de novembre de 1982 - Ídem, 5 de juliol de 2007) va ser una ciclista russa especialista en el ciclisme en pista.

## Palmarès

* 2003
** Campiona d'Europa sub-23 en Scratch

### Resultats a la Copa del Món

* 2003
** 1a a Aguascalientes, en Velocitat per equips
** 1a a Ciutat del Cap, en Scratch
* 2004-2005
** 1a a Los Angeles, en Scratch
* 2005-2006
** 1a a Sydney, en Scratch

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
* Fitxa a procyclingstats.com
# Umm-Kulthum bint Muhàmmad

* Aquest article tracta sobre una filla del profeta Mahoma. Vegeu-ne altres significats a «Umm-Kulthum».
Umm-Kulthum bint Muhàmmad (àrab: أم كلثوم بنت محمد, Umm Kulṯūm bint Muḥammad) va ser la tercera filla dels quatre fills de Mahoma i Khadija bint Khuwàylid, i va morir abans que el seu pare. El califa Uthman ibn Affan va ser successivament espòs i vidu de la seva germana Ruqayya bint Muhàmmad i d'ella. Va morir el 630 sense haver tingut fills.

## Referències

* Enciclopèdia de l'Islam, X, 922
# Léo Westermann

Léo Joseph Paul Westermann (Haguenau, França, 26 de juliol de 1992) és un jugador de bàsquet francès. Amb 1,98 d'alçada el seu lloc natural en la pista és el de base. Pertany en l'actualitat a la plantilla del Monbus Obradoiro de la lliga ACB.

## Trajectòria

El jugador es va formar al Centre Federal de Tecnificació francès i el 2010 va ser fitxat per l'ASVEL. Les seves prestacions no van passar inadvertides pel Partizan de Belgrad que el 2012 el va contractar per tres temporades. En la seva primera campanya va donar la raó als qui hi havien cregut: 6,9 punts, 2,5 rebots i 2,2 assistències. Però el 2013 va sofrir un trencament de lligaments creuats de genoll, contratemps que ja havia patit quatre anys abans.
El 2014 el FC Barcelona va decidir apostar per ell i el 17 de juliol de 2014 anunciava que s'havia fet amb una opció preferencial sobre Westermann. Mentre, el club blaugrana va decidir que el base evolucionés un any al Llemotges per veure com responia després de la seva greu lesió.
El 2015 a l' ‘All Star’ de la Lliga gal·la va guanyar el concurs d'habilitats i va signar 9 punts, 4 rebots i 9 assistències en 25 minuts en el partit i es proclamà campió de la Lliga de Bàsquet de França amb el CSP Llemotges.
Westermann va fer una mitjana de la temporada 2015-16 a Llemotges 9.6 punts i 4.6 assistències en la PRO-A, i 10.1 punts i 4.3 assistències en l'Eurolliga. El 2016 signa pel Zalgiris Kaunas.
La temporada 2017-18 va jugar al CSKA Moscou.
Al setembre de 2018 fitxa de nou pel Zalgiris Kaunas amb un contracte d'una temporada més una altra d'opcional, per substituir Kevin Pangos que s'havia convertit en jugador del FC Barcelona.
Després d'una temporada al Zalgiris, va signar amb el Fenerbahçe turc al juliol de 2019.
El 6 de gener de 2021 va fitxar pel FC Barcelona de la lliga ACB. En la seva primera temporada va arribar amb el Barça a la final de l'Eurolliga (derrota contra l'Efes Pilsen), i va guanyar contra el Reial Madrid la Copa del Rei i la seva primera Lliga ACB amb els blaugrana.
La temporada 2021-22 signa un contracte d'un any amb AS Monaco Basket de la Lliga francesa de bàsquet LNB Pro A.
La temporada 2022-23 signa un contracte d'un any amb el Monbus Obradoiro de retorn a la Lliga ACB.

## Referències

* ↑ LEO WESTERMANN H: 6' 7".
* ↑ Marko Todorovic y Leo Westermann, futuro en blaugrana
* ↑ Westermann: “No tengo contactos con el Barça”
* ↑ «Leo Westermann ficha por Zalgiris». Full basket, 30-05-2016. [Consulta: 7 maig 2021].
* ↑ «El CSKA Moscú ficha al base Leo Westermann proveniente del Zalgiris Kaunas». La información, 22-06-2017. [Consulta: 7 maig 2021].
* ↑ «Leo Westermann ficha por el Zalgiris Kaunas». Fullbasket, 24-09-2018. [Consulta: 7 maig 2021].
* ↑ «El Fenerbahce hace oficial el fichaje de Leo Westermann». Eurohoops, 12-07-2019. [Consulta: 7 maig 2021].
* ↑ as.com Westermann ficha por el Barça, consultado en febrero de 2021
* ↑ «El Barça es proclama campió de lliga amb un nou bany al Madrid i un Mirotic descomunal (92-73)». 324.cat, 16-06-2021 [Consulta: 16 juny 2021].

## Enllaços externs

* Fitxa en realgm.com
* Fitxa en LNB
# Hura

* Per a altres significats, vegeu «Hura (desambiguació)».
Hura (en hebreu, חורה) és un poble beduí situat al districte del Sud d'Israel. Es troba a 13 km al nord-est de Beerxeba i adjacent a la localitat de Metar.
Hura fou fundada el 1989 i inclosa en l'antic consell regional de Shoket. El 1997 obtingué l'estatus de consell local. L'objectiu del municipi és acollir els nombrosos beduïns nòmades àrabs en set agrupacions urbanes i fer que s'estableixin en un lloc fix.
L'any 2002, l'Oficina Central d'Estadístiques d'Israel (CBS) va publicar un estudi en què es deia que Hura era el setè municipi més pobre d'Israel.